ธปท.ชี้ขึ้นค่าจ้างขั้นต่ำสอดคล้องกับสภาวะเศรษฐกิจ
ธปท.เผยการปรับขึ้นค่าแรงขั้นต่ำเฉลี่ย 3.4% ทั่วประเทศสอดคล้องกับสภาวะเศรษฐกิจที่ขยายตัวดีต่อเนื่อง
18 ม.ค. 2561

ธปท.เผยการปรับขึ้นค่าแรงขั้นต่ำเฉลี่ย 3.4% ทั่วประเทศสอดคล้องกับสภาวะเศรษฐกิจที่ขยายตัวดีต่อเนื่อง
นายดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย(ธปท.) เปิดเผยว่า การปรับขึ้นค่าแรงขั้นต่ำครั้งนี้ เพิ่ม 3.4% เฉลี่ยทั่วประเทศ ถือว่าไม่มากไม่น้อยเกินไป สอดคล้องกับเศรษฐกิจที่ขยายตัวดีต่อเนื่องแต่ยังไม่กระจายตัวนัก โดยจะส่งผลดีให้แรงงานมีรายได้เพิ่มขึ้น ดีต่อการบริโภคโดยรวม สนับสนุนการใช้จ่ายของกลุ่มผู้มีรายได้น้อย
อย่างไรก็ดี ก็มีความกังวลเรื่องความสามารถของผู้ประกอบการในการแบกรับภาระต้นทุนค่าจ้างที่สูงขึ้น ซึ่งต้องจับตาเรื่องนี้ใกล้ชิด โดยเฉพาะกลุ่มผู้ประกอบการขนาดเล็กที่มีต้นทุนแรงงาน โดยเฉพาะแรงงานรายได้ขั้นต่ำเป็นค่าใช้จ่ายหลัก
ทั้งนี้ ธปท. จะติดตามผลการปรับขึ้นค่าแรงขั้นต่ำต่อเงินเฟ้ออย่างใกล้ชิด โดยผลจะมากน้อยแค่ไหนขึ้นอยู่กับรายได้เฉลี่ยของลูกจ้างเพิ่มขึ้นแค่ไหน ภาวะเศรษฐกิจขณะนั้น และการแข่งขันของผู้ประกอบการ ที่มีผลต่อการตัดสินใจขึ้นราคาของผู้ประกอบการ
"การขึ้นค่าแรงขั้นต่ำครั้งนี้ เป็นการปรับในอัตราที่แตกต่างกันแต่ละพื้นที่ เป็นวิธีการที่เหมาะสม เพราะคำนึงถึงสภาพเศรษฐกิจสังคมของพื้นที่เป็นปัจจัยสำคัญ เช่น ขึ้นค่าแรงในอัตราสูงในพื้นที่อีอีซี ซึ่งผู้ประกอบการมีศักยภาพสร้างผลิตภาพจากแรงงานที่จ้างอย่างคุ้มค่า หรือ ปรับขึ้นค่าแรงไม่มากนักในพื้นที่ 3 จังหวัดชายแดนภาคใต้ เพราะคำนึงถึงการประคองภาวะเศรษฐกิจท่ามกลางเหตุการณ์ความไม่สงบที่เกิดขึ้น"นายดอน กล่าว